Честотна лента
Честотна лента е условно наименование на интервала от минималната до максималната честота, в който дадено устройство приема/предава звукови или радиовълни. Това е едно от най-важните понятия в радиотехниката и във физико-техническите дисциплини. То има общ характер, т.е. може да се говори или за диапазон работни честоти на някое конкретно устройство, или за диапазон, предназначен за използване с определена цел (например за мобилна телефония) или за обобщено разпределение на целия спектър. Например за УКВ радиоразпръскване се използва честотна лента от 87,5 MHz до 108 MHz, за КВ радио – 2300 kHz до 26 000 kHz.

Примери за обособени честотни ленти 
 Средни вълни (радиоразпръскване на вълни с амплитудна модулация) (530 – 1610 kHz).
 Различни къси вълни (5,9 – 26,1 MHz).
 Граждански диапазон (26,965 – 27,405 MHz).
 Телевизионно разпръскване (48,5 – 862 MHz).
 Ултракъси вълни c честотна модулация (УКВ) (87,5 – 108 MHz, освен това 76 – 90 MHz в Япония; в Русия също 65,9 – 74 MHz).
 ISM диапазон.
 Диапазони на военните честоти.
 Диапазони на честотите на гражданската авиация.
 Морски и речен диапазон (330 – 336 MHz).

Разпределение на спектъра в България 
В България разпределението на радиочестотния спектър се осъществява от Комисията за регулиране на съобщенията (КРС). Тя изготвя „Национален план за разпределение на радиочестотния спектър на радиочестоти и радиочестотни ленти за граждански нужди, за нуждите на отбраната и сигурността, както и за съвместно ползване между тях“. С този план се определя как да се използват честотите между 9 kHz и 275 GHz.

За радиоразпръскване в България са определени следните обхвати:

За наземно радиоразпръскване на телевизионни сигнали с честотна модулация УКВ-ЧМ са отделени честотни ленти 49 – 100 MHz (Метров обхват-1), 174 – 230 MHz (Метров обхват-2) и 470 – 862 MHz (Дециметров обхват). В България и в други страни от Източна Европа за ефирно телевизионно разпръскване е приет стандарт, според който спектърът е разпределен на 12 телевизионни канала в метровия обхват, с офсет на честотите за изображение и звука от 6,5 MHz и канали от 21 до 69 в дециметровия обхват с офсет от 5,5 MHz.

Диапазони в акустиката 
 Инфразвуков – под 20 Hz.
 Звуков – от 20 Hz до 20 kHz (в него напълно се вмества целият диапазон честоти, които човек може да чуе).
 Ултразвуков – от 20 kHz до 1 GHz.
 Хиперзвуков – над 1 GHz.

Източници

Външни препратки 
 ДВ, СВ и УКВ радиочестоти в България
 Честоти на телевизионните канали в България

Телекомуникационно инженерство
Електроника
Радиочестоти